苏轼
感旧诗（并引）
嘉祐中，予与子由同举制策，寓居怀远驿，时年二十六，而子由二十三耳。
一日，秋风起，雨作，中夜翛然，始有感慨离合之意。
自尔宦游四方，不相见者十常七八。
每夏秋之交，风雨作，木落草衰，辄凄然有此感，盖三十年矣。
元丰中，谪居黄冈，而子由亦贬筠州，尝作诗以记其事。
元祐六年，予自杭州召还，寓居子由东府，数月复出领汝阴，时予年五十六矣，乃作诗，留别子由而去。
床头枕驰道，双阙夜未央。
车毂鸣枕中，客梦安得长。
新秋入梧叶，风雨惊洞房。
独行惭月影，怅焉感初凉。
筮仕记怀远，谪居念黄冈。
一往三十年，此怀未始忘。
扣门呼阿同，（子由，一字同叔。
）安寝已太康。
青山映华发，归计三月粮。
我欲自汝阴，径上潼江章。
想见冰槃中，石密与柿霜。
（予欲请东川而归，二物皆东川所出。
）怜子遇明主，忧患已再尝。
报国何时毕，我心久已降。